Centaurus Racing Team

Η **Centaurus Racing Team** (γνωστή και ως **Κένταυρος**), είναι μία ομάδα προπτυχιακών φοιτητών του Πανεπιστημίου Θεσσαλίας, η οποία σχεδιάζει και κατασκευάζει αγωνιστικά μονοθέσια τύπου Formula. Ιδρύθηκε το 2009, με έδρα τον Βόλο, και ασχολείται εδώ και με την κατασκευή και τον σχεδιασμό αγωνιστικών μονοθεσίων. Η ομάδα συμμετέχει κάθε χρόνο σε διεθνείς διαγωνισμούς Formula Student, με κύρια παρουσία στο εξωτερικό. Από το 2009 μέχρι σήμερα, έχουν συμμετάσχει πάνω από 500 φοιτητές και φοιτήτριες συνολικά, αναπτύσσοντας δεξιότητες στον σχεδιασμό, τη μηχανολογία, την έρευνα, το μάρκετινγκ και την ομαδική συνεργασία.

Η ομάδα έχει συμμετάσχει συνολικά σε 22 διεθνείς διαγωνισμούς, αποσπώντας 45 σημαντικές διακρίσεις. Κατά τη διάρκεια της πορείας της, η ομάδα έχει σχεδιάσει και κατασκευάσει συνολικά 10 αγωνιστικά μονοθέσια, με πιο πρόσφατο το PYRIUS R την αγωνιστική χρονιά του 2023-2024.

## Ιστορία
### 2009: Ίδρυση

Το 2009, έξι φοιτητές του Τμήματος Μηχανολόγων Μηχανικών του Πανεπιστημίου Θεσσαλίας, ένωσαν τις δυνάμεις τους για να ιδρύσουν την Centaurus Racing Team. Ωστόσο, σημαντικό ρόλο στην ίδρυση της ομάδας είχε ο επίκουρος Καθηγητής Αλέξης Κερμανίδης του Τμήματος Μηχανολόγων Μηχανικών. Υπήρξε βασικός υποστηρικτής της Centaurus Racing Team από τα πρώτα της βήματα, και ως επιστημονικά υπεύθυνος της ομάδας, παρείχε καθοδήγηση και υποστήριξη.

Ο Κένταυρος δημιουργήθηκε με σκοπό τη μελέτη, τον σχεδιασμό και την κατασκευή πλήρως λειτουργικών μονοθεσίων, ικανών να συμμετάσχουν στον διεθνή φοιτητικό διαγωνισμό μηχανικής: Formula Student. Έκτοτε, έχει εξελιχθεί σε ομάδα μεγέθους 60+ μελών, ενσωματώνοντας φοιτητές από διάφορα τμήματα του Πανεπιστημίου Θεσσαλίας. Μεταξύ τους συγκαταλέγονται Μηχανολόγοι Μηχανικοί, Ηλεκτρολόγοι Μηχανικοί, Αρχιτέκτονες, φοιτητές του Οικονομικού και άλλων τμημάτων.

### Πρώτη συμμετοχή: 2010−2011
Η πρώτη επίσημη συμμετοχή της ομάδας σε διαγωνισμό πραγματοποιήθηκε το 2011 στο Formula SAE Italy, όπου συμμετείχε στην Class 3 και κατέκτησε την  1η θέση συνολικά. Η Class 3 είναι μια κατηγορία του διαγωνισμού που επικεντρώνεται στην παρουσίαση του σχεδιασμού και της επιχειρηματικής πρότασης του οχήματος, χωρίς την ανάγκη φυσικής κατασκευής του. Αυτή η επιτυχία αποτέλεσε σημαντικό ορόσημο για την ομάδα, ενισχύοντας την αναγνωρισιμότητά της και θέτοντας τα θεμέλια για το μέλλον.

### 2012−2013
Το επόμενο έτος, το 2012, η Centaurus Racing Team συμμετείχε στο Formula Student Silverstone στην Class 2 κατηγορία. Πέτυχε την 3η θέση στο αγώνισμα σχεδιασμού (Design Event), καταλαμβάνοντας την 9η θέση συνολικά. Η Class 2 επιτρέπει στις ομάδες να παρουσιάσουν το σχεδιασμό και την επιχειρηματική τους πρόταση, συνοδευόμενα από μερικώς κατασκευασμένα εξαρτήματα ή πρωτότυπα, προετοιμάζοντας το έδαφος για πλήρη συμμετοχή στην Class 1 με ολοκληρωμένο μονοθέσιο.

### 2013–2014
Το 2013-2014 πρόκειται για την αγωνιστική χρονιά στην οποία η 24μελής πλέον ομάδα φοιτητών, σχεδίασε και ολοκλήρωσε τη κατασκευή του πρώτου μονοθέσιου της: ο Chiron — το πρώτο της πλήρως λειτουργικό μονοθέσιο με κινητήρα εσωτερικής καύσης. Συμμετείχε στον Class 1 διαγωνισμό Formula Student Italy, που διεξήχθη στην πίστα Autodromo Riccardo Paletti, και κατέλαβε την 26η θέση στη συνολική κατάταξη. Αυτή η συμμετοχή σηματοδότησε τη μετάβασή της ομάδας από τις θεωρητικές κατηγορίες (Class 2 και Class 3), στην πλήρη αγωνιστική δράση με λειτουργικό μονοθέσιο. Επιπλέον, πέτυχε την 1η θέση στο αγώνισμα του επιχειρηματικού πλάνου και η 4η στην κοστολόγηση. Παράλληλα, το 2014 συμμετείχε στο Formula Student Hungary, όπου κατέλαβε την 10η θέση στο δυναμικό αγώνισμα του Skid pad στο Gyor της Ουγγαρίας. Η εμπειρία που απέκτησαν οι φοιτητές, συνέβαλε καθοριστικά στη μελλοντική εξέλιξη και επιτυχία της ομάδας στους επόμενους διαγωνισμούς.

### 2014–2015
Η Centaurus Racing Team συμμετείχε για δεύτερη φορά στην κατηγορία Class 1 του διαγωνισμού Formula Student, αυτή τη φορά στο Formula Student Hungary, που διεξήχθη στην πίστα του Hungaroring, η οποία πίστα αποτελεί την επίσημη έδρα του Grand Prix Ουγγαρίας στη Formula 1. Η ομάδα παρουσίασε ένα εξελιγμένο μονοθέσιο, το Nessus, βασισμένο στην εμπειρία του Χείρων, με σημαντικές βελτιώσεις στο σασί, τις αναρτήσεις και τη συνολική αξιοπιστία του οχήματος. Κατέλαβε την 30ή θέση στη συνολική κατάταξη, αποκομίζοντας πολύτιμη εμπειρία από όλα τα στατικά και δυναμικά αγωνίσματα. Η θέση αυτή υποδηλώνει ότι η ομάδα βρισκόταν στο μέσο ή άνω μισό της κατάταξης, κάτι ιδιαίτερα αξιόλογο για τα πρώτα χρόνια συμμετοχής της σε πλήρεις αγωνιστικές κατηγορίες. Ο διαγωνισμος FS Hungary είναι γνωστό για το υψηλό επίπεδο ανταγωνισμού του — με έμπειρες ομάδες που συμμετέχουν με βελτιστοποιημένα μονοθέσια — και από τις αυξημένες τεχνικές απαιτήσεις της πίστας του Hungaroring.

### 2015–2016
Ο Κένταυρος συμμετείχε στον διαγωνισμό Formula Student Germany, έναν από τους πιο απαιτητικούς παγκοσμίως, που πραγματοποιήθηκε στην ιστορική πίστα του Hockenheimring. Η ομάδα παρουσίασε καινούργιο μονοθέσιο με σημαντικές τεχνολογικές βελτιώσεις στον τομέα του powertrain, της ανάρτησης και της εργονομίας. Η βελτιωμένη έκδοση του Nessus, το Nessus R, κατέλαβε την 27η θέση στη συνολική κατάταξη της κατηγορία Class 1, ανάμεσα σε 71 ομάδες από όλο τον κόσμο, στο Hockenheim της Γερμανίας. Η παρουσία της στον διαγωνισμό συνέβαλε και στην ενίσχυση της διεθνούς αναγνωρισιμότητας και των συνεργασιών της.

### 2016–2017
Κατά την αγωνιστική χρονιά 2016–2017, η Centaurus Racing Team συμμετείχε για δεύτερη συνεχόμενη χρονιά στον διαγωνισμό Formula Student Germany. Η ομάδα παρουσίασε νέο μονοθέσιο, ονομασίας Thireus, εστιάζοντας στη βελτιστοποίηση του σασί και του συστήματος ανάρτησης, με στόχο την αυξημένη ευστάθεια και απόδοση στις δυναμικές δοκιμές. Ιδιαίτερη έμφαση δόθηκε στη βελτίωση της κατασκευαστικής ποιότητας και της αξιοπιστίας του οχήματος, επιτρέποντας την επιτυχή συμμετοχή σε όλα τα στατικά και δυναμικά αγωνίσματα του διαγωνισμού.

### 2017–2018
Η Centaurus Racing Team συμμετείχε στον διαγωνισμό Formula Student Czech Republic, που πραγματοποιήθηκε στην πίστα Autodrom Most. Το μονοθέσιο, η αναβαθμισμένη εκδοχή του Thireus, με όνομα Thireus R, είχε ακόμα περισσότερες βελτιώσεις στο σασί και ήταν το πρώτο μονοθέσιο του Κενταύρου με πλήρης αεροδυναμικό πακέτο, έχοντας στόχο τη βελτίωση της σταθερότητας στις υψηλές ταχύτητες. Η ομάδα κατέλαβε την 13η θέση στη γενική κατάταξη, πετυχαίνοντας το καλύτερο αποτέλεσμα της μέχρι τότε, και την 1η και 3η θέση στις κατηγορίες του Mechanical Design και Business Plan Presentation αντίστοιχα.

### 2018–2019
Η Centaurus Racing Team σχεδίασε και κατασκεύασε ένα νέο μονοθέσιο με την ονομασία Amphion, εστιάζοντας στην αεροδυναμική βελτιστοποίηση. Η ομάδα συμμετείχε στον διεθνή διαγωνισμό FS East στην Ουγγαρία, όπου το όχημα έλαβε θετικά σχόλια για τον σχεδιασμό και την παρουσίασή του από τη διεθνή επιτροπή. Παράλληλα, ενισχύθηκε η συνεργασία μεταξύ τεχνικών και μη τεχνικών υποομάδων, ιδιαίτερα στους τομείς του business plan και της κοστολόγησης, όπου κατέλαβε την 3η και 1η θέση αντίστοιχα, μαζί με την 6η θέση στη κατηγορία της επιτάχυνσης.

### 2019–2021
Κατά την αγωνιστική χρονιά 2019–2020, ο Κένταυρος παρουσίασε το νέο της μονοθέσιο με την ονομασία Amphion R, μια αναβαθμισμένη εκδοχή του περσινού μοντέλου, με στόχο τη βελτίωση της δυναμικής συμπεριφοράς και της αξιοπιστίας. Η ομάδα εφάρμοσε νέες σχεδιαστικές τεχνικές και αξιοποίησε προηγμένα εργαλεία προσομοίωσης (CAE), επιφέροντας βελτιώσεις σε κρίσιμα υποσυστήματα όπως η ανάρτηση, το σύστημα διεύθυνσης και η κατανομή βάρους. Αν και είχε προγραμματιστεί πλήρης συμμετοχή στους FSEAST της Ουγγαρίας και FSATA της Ιταλίας, η  πανδημία COVID-19 οδήγησε στην ακύρωση των διαγωνισμών. Ως αποτέλεσμα, η ομάδα επικεντρώθηκε στην ενίσχυση των εσωτερικών της δομών και στον στρατηγικό ανασχεδιασμό για την επόμενη σεζόν, ξεκινώντας με το πρώτο αυτόνομο μονοθέσιο της, τεχνολογίας driverless.

### 2021–2022
Η ομάδα επανήλθε με φυσική παρουσία στους διαγωνισμούς FS Austria, FS Czech Republic και FS Germany, έπειτα από δύο χρόνια περιορισμών λόγω της πανδημίας. Στο νέο, και σημαντικά βελτιωμένο της μονοθέσιο: Elops, μειώθηκε σημαντικά το βάρος και η ομάδα εισήγαγε για πρώτη φορά τεχνολογία τηλεμετρίας σε μονοθέσιο. Ο Κένταυρος συμμετείχε σε όλα τα βασικά στατικά και δυναμικά αγωνίσματα, αξιοποιώντας ανανεωμένα εργαλεία προσομοίωσης και τεχνικής ανάλυσης. Στον FS Austria κατέλαβε την 2η και 3η θέση στη Cost & Manufacturing Event και Business Plan Presentation αντίστοιχα. Στον διαγωνισμό FS Czech Republic πέτυχε την 8η θέση στη συνολική κατάταξη, 2η στη κατηγορία κόστους και 4η στη κατηγορία του Engineering Design Event. Παράλληλα στον  FS Germany, πέτυχε την 3η θέση στο Business Plan Presentation. Επιπλέον, ενίσχυσε τη δομή της με καλύτερη κατανομή ρόλων και μεγαλύτερη διεπιστημονική σύνθεση.

### 2022–2023
Παρουσίασε το νέο της μονοθέσιο με την ονομασία Pyrius, το οποίο σχεδιάστηκε με έμφαση στη δυναμική ισορροπία, την αξιοπιστία και τη μείωση βάρους. Πρόκειται για μία σημαντική αγωνιστική χρονιά για την Centaurus Racing. Η ομάδα συμμετείχε σε τρεις διεθνείς διαγωνισμούς Formula Student, σημειώνοντας τις καλύτερες επιδόσεις της μέχρι τότε. Στο Formula Student Austria κατέκτησε την 3η θέση στη γενική κατάταξη, μαζί με τη 2η θέση στο Cost & Manufacturing Event, την 3η στο Engineering Design και την 4η στο Business Plan Presentation. Στο Formula Student East, κατέλαβε την 8η θέση στη γενική κατάταξη, με 2η θέση στο Cost & Manufacturing και 3η στο Engineering Design. Στο Formula Student Czech Republic, η ομάδα κατετάγη 4η στη γενική κατάταξη, ενώ διακρίθηκε με 1η θέση στο Cost & Manufacturing, 2η στο Engineering Design, 3η στο Business Plan και Autocross. Οι επιδόσεις αυτές εδραίωσαν τη Centaurus Racing Team ανάμεσα στις κορυφαίες ομάδες της Ευρώπης, επιβεβαιώνοντας τη διαρκή τεχνολογική και οργανωτική της πρόοδο.

### 2023–2024
Η Centaurus Racing Team παρουσίασε το νέο της μονοθέσιο Pyrius R, μία βελτιωμένη εκδοχή του επιτυχημένου Pyrius, με σημαντικές τροποποιήσεις στο σύστημα πέδησης, την αεροδυναμική και την ανάρτηση. Η ομάδα ενσωμάτωσε αναβαθμισμένα πτερύγια, αναβαθμισμένη τεχνολογία τηλεμετρίας, ελαφρύτερο half-monocoque chassis και εξελιγμένα εργαλεία προσομοίωσης (όπως CFD και FEA), ενώ ενισχύθηκε η συνεργασία μεταξύ των συνολικά 50μελής πλέον τεχνικών υποομάδων. Ο Κένταυρος συμμετείχε στον διαγωνισμό Formula Student Austria, στον οποίο κατέλαβε την 4η θέση στη γενική κατάταξη. Επίσης συμμετείχε στους FS East και FS Czech Republic,  όπου κατέλαβε την 3η θέση συνολικά και στους δύο. Διατήρησε σταθερά υψηλές επιδόσεις, και στα στατικά αγωνίσματα: Πέτυχε την 2η θέση στην κατηγορία Cost & Manufacturing του FS Austria, μαζί με την 1η θέση σε τρεις κατηγορίες: Κόστους & Κατασκευής, Μηχανολογικός Σχεδιασμός, Στατικά Αγωνίσματα Overall του FS East. Επιπλέον πέτυχε την 3η θέση στη κατηγορία κόστους του FS Czech με 2η θέση στη κατηγορία του Efficiency.

### 2024−2025
Αυτή την περίοδο, έχει ανακοινωθεί η πρόθεση της 64μελής πλέον ομάδας για συμμετοχή στο Formula Student 2025 και προετοιμάζεται για το επόμενο σημαντικό της βήμα, την κατασκευή του πρώτου ηλεκτρικού μονοθεσίου της. Ανταποκρινόμενη στις σύγχρονες τάσεις της αυτοκινητοβιομηχανίας προς την ηλεκτροκίνηση, η ομάδα προχωρά στη νέα αυτή πρόκληση. Δεν έχουν δημοσιευτεί πολλές πληροφορίες για το μονοθέσιο ούτε η ονομασία του ακόμα. Ωστόσο, ανακοίνωσαν πρόσφατα πως ενσωματώνουν full-monocoque chassis, σηματοδοτώντας την είσοδό της σε μια νέα εποχή.

## Μονοθέσια

## Παραπομπές